Рајан Марфи (пливач)
Рајан Марфи (; Чикаго, 2. јул 1995) амерички је пливач и репрезентативац. Његова специјалности су трке леђним стилом. Троструки је олимпијски победник из Рија 2016, светски рекордер у дисциплини 100 метара леђним стилом и вишеструки светски првак у великим и малим базенима.

Каријера 
Први значајнији наступ на међународној сцени Марфи је забележио током 2011. године када је на светском првенству за јуниоре у Лими освојио бронзану медаљу у трци на 200 метара леђним стилом (са временом 1:59,63), а нешто касније у истој дисциплини поново осваја бронзану медаљу, овај пут на Панамеричким играма у Гвадалахари (тада је пливао 1:58,50). 

Наредне године учестовао је на америчким трајалсима за ЛОИ 2012. у Лондону, али није успео да обезбеди место у америчком олимпијском тиму пошто је у трци на 100 метара леђно био 6, а на дупло дужој деоници четврти. Након олимпијских игара учестовао је на светском првенству у малим базенима у Истанбулу где је освојио злато у штафети 4×100 мешовито и бронзу у трци на 200 леђно. 

На сениорским светским првенствима у великим базенима дебитовао је у Казању 2015. где је наступио у три дисциплине. У трци на 200 метара леђно заузео је 5. место, док је у обе штафете успео да освоји медаље, злато на 4×100 мешовито за мушкарце и сребро на 4×100 мешовито у микс конкуренцији. 

На америчким квалификацијама за Игре у Рију 2016. победио је у обе трке у леђној конкуренцији и на тај начин обезбедио себи место у америчком олимпијском тиму. У Рију је Марфи освојио златне медаље у све три дисциплине у којима је наступио (на 100 и 200 леђно и у мушкој штафети на 4×100 мешовито). У финалној штафетној трци пливаној 13. августа 2016. Марфи је леђну деоницу испливао за 51,85 секунди, што је било 9 стотинки брже од дотадашњег светског рекорда у тој дисциплини који је држао још један Американац, Арон Пирсол. У финалу те штафетне трке пливали су још и Коди Милер, Мајкл Фелпс и Нејтан Едријен.

На светском првенству 2017. у Будимпешти Марфи је освојио три медаље, злато у штафети 4×100 мешовито микс, сребро на 200 м леђно и бронзу на 100 м леђно.

Током 2018. остварио је неколико веома запажених резултата, прво на Панпацифичком првенству у Токију где осваја три злазне меаље, а потом и на светском првенству у малим базенима у Хангџоуу где је освојио 6 медаља, од чега три златне. 

На светском првенству у корејском Квангџуу 2019. освојио је три сребрне медаље, једну појединачну у трци на 200 леђно, те две у штафетним тркама на 4×100 мешовито и 4×100 мешовито микс.

Види још 
 Пливање на Летњим олимпијским играма 2016.
 Светско првенство у пливању 2017.

Референце

Спољашње везе 
 
 Спортска биографија на сајту the-sports.org
 Профил на сајту Евроспорта
 Профил на сајту collegeswimming.com
 Лични рекорди на страници -{swimrankings.net}-

Рођени 1995.
Амерички пливачи
Пливачи на Летњим олимпијским играма 2016.
Амерички олимпијци на Летњим олимпијским играма 2016.
Освајачи медаља на Летњим олимпијским играма 2016.
Пливачи на Летњим олимпијским играма 2020.
Амерички олимпијци на Летњим олимпијским играма 2020.
Освајачи медаља на Летњим олимпијским играма 2020.
Освајачи олимпијских медаља у пливању
Освајачи златних олимпијских медаља за Сједињене Америчке Државе
Освајачи сребрних олимпијских медаља за Сједињене Америчке Државе
Освајачи бронзаних олимпијских медаља за Сједињене Америчке Државе
Олимпијски победници у пливању
Светски прваци у пливању
Освајачи медаља на светским првенствима у пливању
Светски рекордери у пливању